แพทย์รักษาสิ่งแปลกปลอมในลำคออย่างไร
สิ่งแปลกปลอมในคอ (Throat foreign body) เป็นปัญหาที่พบบ่อยในผู้ใหญ่มากกว่าในเด็ก มักทราบได้ทันทีว่ามีสิ่งแปลกปลอมเกิดขึ้น โดยจะมีอาการเจ็บ หรือกลืนลำบากทันทีหลังจากการกลืนอาหาร จำพวกปลา หรือ กระดูกเป็ด หรือกระดูกไก่ ลงคอ ซึ่งจะทำให้สงสัยว่าจะเกิดปัญหานี้ สิ่งแปลกปลอมในลำคอแบ่ง ได้ 2 ชนิด

1. สิ่งแปลกปลอมที่มาจากพืชและสิ่งมีชีวิต เช่น ก้างปลา กระดูกไก่ หรือเศษชิ้นเนื้อ
2. สิ่งแปลกปลอมที่ไม่มีชีวิต เช่น เหรียญ ฟันปลอม

แพทย์รักษาสิ่งแปลกปลอมในลำคอโดย
1. สิ่งแปลกปลอมตกค้างในลำคอ:
แพทย์จะทำการคีบด้วยเครื่องมือแพทย์ เพื่อเอาสิ่งแปลกปลอมออก หลังจากตรวจดูลำคอ แล้วพบสิ่งแปลกปลอมซึ่งส่วนใหญ่ติดอยู่ที่ ต่อมทอนซิล อาจจะใช้ยาชาเฉพาะที่เพื่อลดความไวของระบบประสาทที่ผนังคอ เพื่อป้องกันการไอขณะทำหัตถการคีบเอาสิ่งแปลกปลอมออก

ในเด็กเล็กๆ ซึ่งมักดิ้นและไม่ให้ความร่วมมือ แพทย์อาจต้องจำเป็นให้ ผู้ปกครองจับเด็กอุ้มนั่งตัก ใช้มือรัดแขน และหน้าผากเด็ก ขณะเดียวกันใช้ขาของผู้ปกครองรัดขาเด็กไว้ ขณะทำการคีบเอาสิ่งแปลกปลอมออก

2. สิ่งแปลกปลอมตกค้างในหลอดอาหาร:
แพทย์อาจจะส่งตรวจภาพถ่ายรังสี (เอกซเรย์) ในปอด และลำคอ เพื่อช่วยระบุตำแหน่ง และบางครั้งสามารถบอกชนิดของสิ่งแปลกปลอมชนิดที่ทึบแสงได้ เช่น เหรียญสตางค์ เป็นต้น
- หากสิ่งแปลกปลอมเป็นวัตถุมีคม หรือ แบตเตอรี่ ควรต้องระวังเป็นพิเศษ เพราะมีความเสี่ยงสูงที่จะทำให้หลอดอาหารทะลุ ควรรีบพบแพทย์ฉุกเฉิน
- สิ่งแปลกปลอมในหลอดอาหาร แพทย์สามารถนำออกมาได้ด้วยการส่องกล้องเข้าไปในหลอดอาหาร เพื่อใช้เครื่องมือแพทย์คีบเอาสิ่งแปลกปลอมออก ซึ่งอาจจะต้องดมยาสลบ
ศัลยศาสตร์ (ศัลยศาสตร์) - Surgery,โสต ศอ นาสิกวิทยา (โสต ศอ นาสิกวิทยา) - Otolaryngology